Σοβαρές πιθανότητες να βγει την Παρασκευή από τη ΜΕΘ, εφόσον συνεχίζει να εμφανίζει βελτίωση η κατάσταση της υγείας της, έχει η δικηγόρος που τραυματίσθηκε από φωτοβολίδα, στα Εξάρχεια, σύμφωνα με το νεότερο ιατρικό δελτίο του νοσοκομείου «Ευαγγελισμός».

«Η κατάσταση της υγείας της 55χρονης γυναίκας, που τραυματίστηκε στο πόδι από φωτοβολίδα την περασμένη Παρασκευή, παραμένει σταθερή. Εάν αύριο εκτιμηθεί η ίδια κατάσταση, αναμένεται να εξέλθει από τη Μονάδα Εντατικής Θεραπείας» αναφέρεται στο ιατρικό δελτίο.

Στη Μονάδα Εντατικής Θεραπείας (ΜΕΘ) του Νοσοκομείου «Ευαγγελισμός» νοσηλεύεται μετά τη χειρουργική επέμβαση στην οποία υποβλήθηκε στο πόδι η γυναίκα που τραυματίστηκε από φωτοβολίδα στα Εξάρχεια.

Η γυναίκα τραυματίστηκε από φωτοβολίδα, η οποία εκτοξεύτηκε με αυτοσχέδιο πυροσωλήνα, στη συμβολή των οδών Νοταρά και Κουντουριώτη, κατά τη διάρκεια των επεισοδίων που σημειώθηκαν στα Εξάρχεια.

in.gr